K O R R A L D U S

Haapsalu			      25. september 2024 nr 772

                                                                                                  

Rohuküla sadama lõunabasseini sadamarajatiste rekonstrueerimise
keskkonnamõju hindamise programmi nõuetele vastavaks tunnistamine 

AS Saarte Liinid esitas Haapsalu Linnavalitsusele 9.09.2024 keskkonnamõju hindamise ja keskkonnajuhtimissüsteemi seaduse (KeHJS) § 18 lg 1 tulenevalt Rohuküla sadama lõunabasseini sadamarajatiste rekonstrueerimise keskkonnamõju hindamise (KMH) programmi (lisatud) nõuetele vastavuse kontrollimiseks ja nõuetele vastavaks tunnistamise otsuse tegemiseks.

1.	Asjaolud

AS Saarte Liinid (registrikood 10216057, aadress Saare maakond, Saaremaa vald, Kuressaare linn, Rohu tn 5, 93819, edaspidi taotleja) esitas ehitisregistri kaudu ehitusloa taotluse nr 2311271/07298 (lisatud). Taotluse kohaselt soovitakse Rohuküla sadama lõunabasseini olemasoleva sadamarajatiste (Läänemuul, Lõunamuul ja Ristmuul) rekonstrueerimist Lääne maakonnas Haapsalu linnas Rohukülas Rohuküla sadam 1 maaüksusel (katastritunnus 67401:001:0738, registriosa nr 862832, pindala 6,84 ha).

Kavandatava tegevuse eesmärgiks on rekonstrueerida Rohuküla sadama lõunabasseini olemasolevad kaitserajatised, mis kaitsevad sealt väljuvaid ja sinna suunduvaid parvlaevu. Kavandatud on mittetaastavate muulide lammutamine. Rohuküla sadama rajatiste rekonstrueerimise eesmärk on tagada jätkuvad võimalused mandri ja suursaarte vahelise parvlaevaühenduse sujuvaks toimimiseks, Rohuküla kaubasadama otstarbekaks ja ohutuks kasutamiseks ning väikelaevadele mugavate ja ohutute sildumisvõimaluste pakkumiseks. Kavandatava tegevusena nähakse ette kuni 180 000 kuupmeetri tahkete ainete uputamine merepõhja, akvatooriumi süvendamisega mahus kuni 210 000 kuupmeetrit ja hooldussüvendustööd kogu sadama akvatooriumi ulatuses koos kaadamisega mahus kuni 100 000 kuupmeetrit, mis KeHJS § 6 lõike 1 punkti 17 ja 171 alusel on olulise keskkonnamõjuga tegevused.

Keskkonnamõju hindamise ja keskkonnajuhtimissüsteemi seaduse (KeHJS) § 3 lg 1 punkti 1 kohaselt tuleb hinnata keskkonnamõju, kui taotletakse tegevusluba või selle muutmist ning tegevusloa taotlemise või muutmise põhjuseks olev kavandatav tegevus toob eeldatavalt kaasa olulise keskkonnamõju. Rohuküla sadama lõunabasseini kaitserajatiste kompleksi rekonstrueerimise puhul on tegevuslubadeks ehitusluba ja vee erikasutusluba. Kavandatava tegevuse keskkonnamõju hindamine algatatakse vastavalt KEHJS § 11 lg 1 kohase tegevusloa (ehitusloa) taotluse esitamisel. 

Keskkonnamõju hindamise ja keskkonnajuhtimissüsteemi seaduse (KeHJS) § 6 lg 1 p 171 kohaselt on merepõhja tahkete ainete uputamine alates ainete mahust 10 000 kuupmeetrit olulise keskkonnamõjuga tegevus ning sellisel juhul algatatakse KeHJS § 11 lg 3 alusel kavandatava tegevuse KMH selle vajadust põhjendamata. Lisaks tuleb KeHJS § 3 lg 2 kohaselt keskkonnamõju hinnata, kui kavandatakse tegevust, mille korral ei ole objektiivse teabe põhjal välistatud, et sellega võib kaasneda eraldi või koos muude tegevustega eeldatavalt oluline ebasoodne mõju Natura 2000 võrgustiku ala kaitse-eesmärgile, ja mis ei ole otseselt seotud ala kaitsekorraldusega või ei ole selleks otseselt vajalik.

Haapsalu Linnavalitsus algatas 04.10.2023 korraldusega nr 910 (lisatud) Rohuküla sadama lõunabasseini sadamarajatiste rekonstrueerimise KMH. Vastavalt  KeHJS seaduse § 15¹ kohaselt küsis Haapsalu Linnavalitsus 21.

Haapsalu Linnavalitsus teavitas KMH algatamisest 9.10.2023 ametlikus väljaandes Ametlikud Teadaanded teadaandega nr. 2134037, Haapsalu Linnavalitsuse kodulehel. 

KeHJS § 151 kohaselt peab enne KeHJS § 16 kohast KMH programmi avalikustamist otsustaja küsima programmi sisu kohta seisukohta kõikidelt asjaomastelt asutustelt. Asjaomane asutus esitab otsustajale oma pädevusvaldkonnast lähtudes seisukoha, sealhulgas programmi asjakohasuse ja piisavuse ning eksperdirühma koosseisu piisavuse osas. Haapsalu Linnavalitsus küsis 21.05.2024 seisukohti Keskkonnaametilt, AS Kihnu Veeteed, Tarbijakaitse ja Tehnilise Järelevalve Ametilt, Terviseametilt, Transpordiametilt ja TS Laevad OÜ-lt.  

Omapoolsed seisukohad esitasid Keskkonnaamet oma 18.06.2024 kirjaga nr 6-3/24/10944-2, Tarbijakaitse ja Tehnilise Järelevalve Amet oma 27.05.2024 kirjaga nr 16-6/24-07233-002, Terviseamet oma 04.06.2024 kirjaga  nr 9.3-4/24/5328-2 ja Transpordiamet 13.06.2024 kirjaga nr 7.2-4/24/8857-2. Esitatud ettepanekutega on KMH programmi täiendamisel arvestatud.

AS Kihnu Veeteed ja TS Laevad OÜ KMH programmi asjakohasuse ja piisavuse ning eksperdirühma koosseisu piisavuse kohta seisukohta ei esitanud.

Haapsalu Linnavalitsus edastas asjaomastelt asutustelt saabunud seisukohad AS Saarte Liinidele ja KMH ekspertrühmale ning ekspertrühm täiendas saadud info alusel KMH programmi.

Haapsalu Linnavalitsuse hinnangul oli Rohuküla sadama lõunabasseini sadamarajatiste rekonstrueerimise KMH programmi korrigeeritud vastavalt asjaomaste asutuste ettepanekutele ning oli asjakohane ja piisav KMH programmi avalikustamiseks. KMH programmi avalik väljapanek toimus ajavahemikus 8. -28.08.2024. 

KMH programmi avalikust väljapanekust ja arutelude toimumisest teatas Haapsalu Linnavalitsus ametlikus väljaandes Ametlikud Teadaanded 8.08.2024 (teade nr 2325590) ajalehes Lääne Elu (8.08.2024) ja Haapsalu Linnavalitsuse kodulehel.  KMH programmiga oli võimalik tutvuda ka Haapsalu Linnavalitsuse hoone fuajees. KMH programmi avalikustamise ajal ei laekunud ühtegi ettepanekut ega arvamust.

KMH programmi avalik arutelu toimus 29.08.2024 kell 15.00, Rohuküla sadamahoones II korruse koosoleku ruumis  (Rohuküla, Haapsalu linn, 90441, Lääne maakond).

KMH programmi avalikel aruteludel tutvustati kavandatavat tegevust, KMH programmi sisu ja asjaomaste asutuste seisukohti ja ettepanekuid. Avaliku arutelu käigus ei tehtud ettepanekuid KMH programmi täiendamiseks või täpsustamiseks. KMH programmi avaliku arutelu protokoll on lisatud KMH programmile (lisatud). Avaliku arutelu käigus soovis AS Saarte Liinid KMH programmi täiendada kaadamise võimalusega Rohuküla sadama põhjabasseini kagunurka. Lisandunud kaadamiskohta hinnatakse KMH käigus võrdselt teistega ja tulemused esitatakse KMH aruandes. 

Tulenevalt KeHJS § 18 lg 2, kontrollis Haapsalu Linnavalitsus KMH vastavust KeHJS § 13 nõuetele. KeHJS § 18 lg 2 kohaselt kontrollib otsustaja 30 päeva jooksul KMH programmi saamisest arvates KMH programmi vastavust nõuetele. KeHJS § 9 lg 1 kohaselt on otsustaja tegevusloa andja. Ehitusseadustiku (EhS) § 39 lg 1 kohaselt annab ehitusloa kohaliku omavalitsuse üksus, kui seaduses ei ole sätestatud teisiti. Seega kuulub KeHJS § 18 lg-te 2 ja 3 kohane KMH programmi nõuetele vastavuse kontrollimine Haapsalu Linnavalitsuse pädevusse.

2.	KMH programmi nõuetele vastavuse kontroll

Vastavalt KeHJS § 18 lg 1 esitab arendaja pärast KMH programmi avalikku arutelu programmi koos selle kohta esitatud ettepanekute, vastuväidete ja küsimustega ning KeHJS § 17 lg 3 nimetatud kirjade koopiate ja avaliku arutelu protokolliga otsustajale nõuetele vastavuse kontrollimiseks.

Vastavalt KeHJS § 18 lg 2 peab Haapsalu Linnavalitsus tuginedes KeHJS § 15¹ kohaselt esitatud asjaomaste asutuste seisukohtadele kontrollima programmi vastavust KeHJS § 13 sätestatud nõuetele, programmi asjakohasust ja piisavust kavandatava tegevuse keskkonnamõju hindamiseks ning programmi kohta tehtud ettepanekute ja vastuväidete arvestamist või arvestamata jätmist.

2.1.	KMH programmi vastavus KeHJS §-s 13 sätestatud nõuetele

KMH programmis on vastavalt KeHJS §-le 13 esitatud kavandatava tegevuse eesmärk ja täpne asukoht (ptk 3), kavandatava tegevuse ja selle reaalsete alternatiivsete võimaluste lühikirjeldus (ptk 3), eeldatavalt mõjutatava keskkonna kirjeldus (ptk 4), kavandatava tegevuse seos strateegiliste planeerimisdokumentidega (ptk 6), teave kavandatava tegevuse ja selle reaalsete alternatiivsete võimalustega eeldatavalt kaasneva olulise keskkonnamõju, eeldatavate mõjuallikate, mõjuala suuruse ning mõjutatavate keskkonnaelementide kohta (ptk 4), keskkonnamõju hindamisel kasutatava hindamismetoodika kirjeldus, sealhulgas teave keskkonnamõju hindamiseks vajalike uuringute kohta (ptk 5), kavandatava tegevuse ja selle reaalsete alternatiivsete võimaluste keskkonnamõju hindamise ning selle tulemuste avalikustamise ajakava (ptk 9), andmed arendaja kohta ning juhteksperdi nimi või eksperdirühma koosseis, nimetades ja põhjendades, milliseid valdkondi ja millist mõju hakkab iga rühma kuuluv isik hindama (ptk 2) ja asjaomaste asutuste loetelu koos menetlusse kaasamise põhjendusega (ptk 10), tegevusloa taotluse koopia (Lisa 5) ja KMH algatamise otsus (Lisa 6). KMH programmi punktis 10.2 on antud ülevaade asjaomastelt asutustelt laekunud seisukohtadest ning nendega arvestatud.

2.2.	KMH programmi asjakohasus ja piisavus kavandatava tegevuse KMH-ks

Keskkonnamõju hindamise eesmärk on hinnata ja kirjeldada kavandatava tegevuse elluviimisega kaasnevat eeldatavat olulist mõju keskkonnale, analüüsida selle mõju vältimise või leevendamise võimalusi nii ehitus- kui kasutusajaks ning teha ettepanek sobivaima lahendusvariandi valikuks.

Haapsalu Linnavalitsuse hinnangul on KMH programm koostatud vastavalt KeHJS §-s 13 nõuetele ja on asjakohane ning piisav kavandatava tegevuse KMH-ks.

Keskkonnamõju hindaja on Skepast&Puhkim OÜ. KMH juhtekspert on Aide Kaar (KMH litsents nr KMH0123, kehtiv kuni 03.05.2027). Eksperdirühma liikmed on KeHJS § 14 lg 3 ja 4 alusel valinud juhtekspert vastavalt nende pädevusele, varasematele töökogemustele ja omavahelise koostöö kogemusele. Eksperdirühma liikmete pädevuse eest vastutab KeHJS § 14 lg 1 kohaselt juhtekspert.

2.3.	KMH programmi kohta tehtud ettepanekute ja vastuväidete arvestamine

KeHJS § 151 kohaselt peab otsustaja enne KeHJS § 16 kohast KMH programmi avalikustamist küsima programmi sisu kohta seisukohti kõikidelt asjaomastelt asutustelt. Ettepanekud KMH programmi täpsustamiseks tegid Keskkonnaamet, Tarbijakaitse ja Tehnilise Järelevalve Amet, Terviseamet ja Transpordiamet.

KMH programmi avalikustamise käigus ei esitatud ettepanekuid programmi täiendamiseks. Avalikul arutelul soovis AS Saarte Liinid KMH programmi täiendada kaadamise võimalusega Rohuküla sadama põhjabasseini kagunurka. Lisandunud kaadamiskohta hinnatakse KMH käigus võrdselt teistega ja tulemused esitatakse KMH aruandes.

3.	Otsus

Arvestades eeltoodud asjaolusid ja juhindudes keskkonnamõju hindamise ja keskkonnajuhtimissüsteemi seaduse § 9, § 13, § 18 lg-te 2-4 ja 8 ning ehitusseadustiku § 39 lg 1 Haapsalu Linnavalitsus

k o r r a l d a b: 

1.	Tunnistada Rohuküla sadama lõunabasseini sadamarajatiste rekonstrueerimise keskkonnamõju hindamise programm (Skepast&Puhkim OÜ töö nr 4000032) nõuetele vastavaks.

2.	KMH algatamisest teatab linnavalitsuse Maa ja planeerimisosakond menetlusosalisi elektrooniliselt, liht- või tähtkirjaga ning avalikkust teate avaldamisega Ametlikes Teadaannetes 14 päeva jooksul pärast asjakohase otsuse tegemist. 

3.	Korraldus jõustub teatavakstegemisest.

4.	Korraldust on õigus vaidlustada 30 päeva jooksul, arvates päevast, millal vaiet esitama õigustatud isik korraldusest teada sai või oleks pidanud teada saama, esitades vaide Haapsalu Linnavalitsusele haldusmenetluse seadusega vaidemenetlusele kehtestatud korras. Korralduse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

/allkirjastatud digitaalselt/	

Helen Rammu	/allkirjastatud digitaalselt/
Aselinnapea linnapea ülesannetes	
	Erko Kalev
	Linnasekretär